'n Tuiste vir almal in Afrikaans? - DAK Netwerk
'n Tuiste vir almal in Afrikaans?
'n Tuiste vir almal in…
Berig verskaf deur Jan-Jan Joubert, Netwerk 24
'n Tuiste vir almal wat Afrikaans is
Wat is die pad vorentoe vir waarheid en versoening in Afrikaans, vra Jan-Jan Joubert na aanleiding van die Dak-konferensie in Kaapstad.
Die Ou Mutual-hoofkantoor in die Kaapse voorstad Pinelands huisves genoeg konferensies dat diegene wat die koffie daar bedien, behoorlik afgestomp raak.
Maar verlede Saterdag en Sondag was die groep wat in die skadu van ou Tafelberg saamgetrek het so baldadig en so uiteenlopend dat een van die ondersteuningspersoneel – straks hoopvol; 'n ander se tuisomstandighede is mos maar duister – vra: "Gaan hierdie oor huise vir Afrikaanse mense, meneer?"
Ja en nee, meneer. Die Namakwalandse mathuisie-embleem van die Dak-netwerk, met sy Afrikaanse bewoording langs die huisie, wil wel 'n tuiste bied, in 'n kulturele sin. Dak (dit staan vir die Khoi-leiers Damon, Autshumao en Krotoa) wil alle Afrikaanssprekendes onder een dak byeenbring; in hierdie geval om 'n weg vorentoe te vind vir waarheid en versoening oor verdelingslyne heen, met daardie verdelingslyne se bestaan en wordingsgeskiedenis wat nie ontken word nie.
Die koffieskinker se vraag was meer toepaslik as wat dit dalk vir sommige kan voorkom, want die naweek is dikwels verwys na die welvaartgaping tussen Afrikaanssprekendes – wat dit veroorsaak het, hoekom dit steeds bestaan en hoe om dit in onderlinge belang te begin oorbrug.
'Wie het besluit bruin Afrikaans is nie beskaafde Afrikaans nie?'
Afrikaans is immers, soos enige taal, 'n hartsaak, 'n praatsaak, 'n kultuursaak en 'n behoortsaak, maar ook 'n gebruiksaak, 'n verbruikersaak en dus dikwels en vir baie – ten goede of ten kwade – 'n geldsaak, ter wille van oorlewing.
Malixole Gwatya deur Izak de Vries.
Of dit nou die kletsrymer Hemelbesem was wat op sy welsprekende beste en ten regte die gebrek aan bruin Afrikaanse rolmodelle weens gebrekkige kanse in die musiekbedryf betreur het, of die Stellenbosse opvoedkundige Quinton Adams – wat soveel van sy tyd aan die herstel van plakkershutte bestee – wat die mensonterende armoede op die Kaapse Vlakte deur sy sterk getuienis tot in die lokaal gebring het, of die Godsman dr. Braam Hanekom van die NG Kerk wat ongelykheid belig het – die koffieskinker se vraag was nie ongegrond nie.
Om meer te lees, klik hieronder:
Categories: Nuus, PilareBy Danny Titus April 9, 2019 Leave a comment
PreviousPrevious post:DAK-konferensie: Oor "die taal wat miere daidelik is"NextNext post:Kom ons vat hande oor taal